Az 1960-as évek végén, 1970-es évek elején komolyabb szerepekkel szerzett nevet magának. Szerepelt a Harold Pinter művéből készült "A közvetítő"-ben, és Guy Hamilton nagyszabású háborús filmjében, "Az angliai csatá"-ban. A „nagy áttörés” és a nemzetközi hírnév 1973-ban érkezett el, Fred Zinnemann "A Sakál napja" c. politikai krimijével, amely Frederick Forsyth hasonló című regényéből készült. Fox a címszereplőt alakította, a profi angol bérgyilkost, aki az OAS megbízásából merényletet tervez Charles de Gaulle francia államelnök életének kioltására. Hálás szerepet kapott két Richard Attenborough-filmben: az 1977-ben bemutatott "A híd túl messze van"-ban a népszerű háborús hőst, Horrocks altábornagyot, a XXX. brit páncélos hadtest parancsnokát alakította, majd 1982-ben az Oscar-díjas "Gandhi" c. filmben a tüntető tömegbe lövető, kíméletlen Reginald „Rex” Dyer dandártábornokot.